Meta llum bdiet il-kumpilazzjoni fil-konfront ta’ żewġ  fitters tal-Enemalta li jinsabu akkużati bit-tbagħbis fl-ismart meters, uffiċjal tal-Pulizija kkonferma li l-ammont ta’ 1,000 smart meter imbagħbsa jista’ jibqa’ jiżdied. Fil-Qorti dalgħodu bdiet il-kumpilazzjoni fil-konfront ta’ Emmanul Micallef ta’ 35 sena mill-Imtarfa u Richard Gauci ta’ 47 sena mir-Rabat fejn għal darb’oħra ġiet miċħuda t-talba għall-ħelsien mill-arrest. Il-ġimgħa l-oħra Paul Pantalleresco weħel sentejn ħabs u interdett ġenerali wara li ammetta li bagħbas fl-ismart meters tal-Enemalta biex ma jimmarkawx kif suppost il-konsum tal-elettriku. Pantalleresco li kien jaħdem bħala technician mal-Enemalta ammetta mill-ewwel l-akkużi kontrih u kien mixli li xxahham biex bagħbas f’250 smart meter. Fil-fatt fuq dan l-istess skandlu tat-tbaghbis tal-ismart meters, il-pulizija ressqet il-qorti lil Micallef u lil Gauci li huma impjegati tal-Enemalta. Huma wieġbu mhux ħatja ta’ diversi akkużi fil-konfront tagħhom. Fosthom li bħala uffiċjali pubbliċi rċevew jew aċċettaw għalihom xi rigal jew wegħda, li għamlu użu ħażin mill-flejjes tal-Gvern u li għamlu qligħ b’dannu tal-Enemalta. L-Ispettur Daniel Zammit qal li kien f’Ottubru 2013 li l-Pulizija ġiet informata mill-Internal Audit tal-Enemalta li kien hemm suspett ta’ smart meters imbagħbsa. Qal li waqt laqgħa bejn il-Pulizija u l-Enemalta ħareġ li l-ismart meters kienu nfetħu u tbagħbsu biex jaqraw anqas konsum. Qal li wara li ġew ivverifikati b’apparat tal-Enemalta, irriżulta li veru kien qed isir tbagħbis mal-meters. Żied jgħid li fit-12 ta’ Frar li għadda talbu biex jinħareġ mandat ta’arrest fil-konfront tal- akkużati. Fix-xhieda tiegħu sar magħruf li l-klijent kien b’xi mod jew ieħor javviċina lil dawn il-persuni, fosthom liż-żewġ imputati. Huma kienu jwaħħlu dawn il-meters imbagħbsa permezz ta’ ħlas li mhux dejjem kien ikun l-istess, iżda fil-biċċa l-kbira kienu jitolbu ħlas ta’ €1,000. Madankollu ngħad li s’issa għadu ma ġiex stabbilit min bagħbas il-meters. L-Ispettur Daniel Zammit qal li l-ammont ta’ meters imbagħbsa jista’ jiżdied u li l-imputati kienu waħlu parti minn dawn l-1,000 meter. Ingħad li jista’ jkun hemm aktar fitters inklużi f’din l-iskema u li s’issa ġew stabbiliti il-klijenti li għandhom dawn il-meters u l-fitters li waħħluhom. Madankollu għad irid jiġi stabbilit il-middle man u min bagħbas dawn il-meters. Ġie mbagħbas is-circuit board Antoine Dambrogio li huwa internal auditor tal-Enemalta kkonferma li l-ismart meters kienu qed jaqraw anqas konsum għax ġiet imbagħbsa s-circuit board. Huwa semma wkoll każ fejn smart meter li kien għadu kif twaħħal ġdid, inbidel ma’ smart meter ieħor bla ebda raġuni valida. Minn dawn kien hemm 2,000 każ li għad iridu jiġu investigati. Huwa żied jgħid li l-investigazzjonijiet għadhom għaddejjin u li l-Enemalta fadlilha tagħmel testijiet fuq metres oħrajn. Fis-seduta xehed ukoll l-Inġinier Carmel Scerri li huwa inkarigat mid-distribuzzjoni tal-Enemalta. Huwa semma każijiet fejn smart meters imbagħbsa kienu jaqraw bejn 45% u 91% anqas fil-konsum. Qal li wieħed minn dawn il-meters ġie mifli u ma setgħux jifhmu għaliex dan il-meter kien qed jagħmel hekk. Wara testijiet li saru fuq dawn l-ismart meters, uffiċjali tal-kumpanija Enel li pprovdiet dawn l-ismart meters qalu lil uffiċjali tal-Enemalta li kien hemm suspett qawwi li dawn infetħu b’mod professjonali. L-inginier Scerri qal li t-tbaghbis instab kemm fl-ismart meters domestiċi u anke f’dawk li jintuzaw minn negozji. Il-qorti ppreseduta mill-Maġistrat Carol Peralta ddeċidiet li taħtar espert biex issir evalwazzjoni tar-rapport tal-kumpanija Enel.